ΠΟΛΥΠΛΕΞΙΑ

=ΠΟΛΥΠΛΕΞΙΑ =

**§1.6 Πολυπλεξία** Καθώς το πλήθος των συνδρομητών στα τηλεπικοινωνιακά δίκτυα συνεχώς μεγάλωνε, αυξανότανε και η ανάγκη για περισσότερες γραμμές. Ειδικότερα στις γραμμές που συνέδεαν πόλεις ή και χώρες το πρόβλημα ήταν τεράστιο. Η λύση δόθηκε με την **πολυπλεξία**. Στις τηλεπικοινωνίες και στα δίκτυα υπολογιστών **πολυπλεξία (multiplexing)** λέγεται η μέθοδος, η οποία επιτρέπει σε ψηφιακά δεδομένα ή αναλογικά σήματα από διαφορετικές πηγές, τα οποία, π.χ., εκφράζουν διαφορετικές δικτυακές συνδέσεις, να διέλθουν μέσα από το ίδιο φυσικό μέσο (ένα καλώδιο, στην ενσύρματη επικοινωνία, ή τον ελεύθερο χώρο, στην ασύρματη επικοινωνία). Με αυτόν τον τρόπο ένας πόρος του επικοινωνιακού δικτύου διαμοιράζεται σε πολλαπλούς χρήστες. Η πολυπλεξία διαιρεί τη χωρητικότητα του τηλεπικοινωνιακού καναλιού σε λογικά κανάλια, ένα για κάθε μεταδιδόμενο πακέτο δεδομένων ή για κάθε σήμα αντίστοιχα, τα οποία διέρχονται συνδυασμένα από τη φυσική γραμμή. Η αντίστροφη διαδικασία εκτελείται από τον κάθε παραλήπτη, για να απομονωθεί το ζητούμενο πακέτο ή σήμα, και ονομάζεται **αποπολυπλεξία**. Οι τεχνολογίες πολυπλεξίας χωρίζονται σε δύο μεγάλες κατηγορίες. (α) **Πολυπλεξία διαίρεσης συχνότητας (FDM)** και (β) **Πολυπλεξία διαίρεσης χρόνου (TDM)**.